Lars Barfoed (KF), 2007-05-11:
Jeg vil gerne starte med at sige, at jeg sådan set har meget sympati for det her beslutningsforslag og ikke mindst intentionerne bag beslutningsforslaget.
Jeg skal måske så lige skynde mig at sige til forslagsstillerne, bare for at forslagsstillerne ikke glæder sig for meget, at det er noget, man tit siger i starten, når man har tænkt sig at afvise forslaget lidt senere.
Men så kommer helheden til at virke lidt mere venlig.
Men jeg siger det også, fordi jeg har sympati for forslaget.
Det tror jeg egentlig alle har, for vi skal jo blive bedre til, ikke mindst i den offentlige sektor, at få minoriteter ind på arbejdsmarkedet, ind i job, altså også i den offentlige sektor.
Især gælder det vel etniske minoriteter, folk af anden etnisk oprindelse end dansk, som der er et klart behov for at få integreret bedre, og det gælder f.eks. også handicappede.
Det er vi, hvilket flere også under debatten har påpeget, stadig væk for dårlige til.
Vi har ikke nået de mål, som vi skal på det område, og derfor skal vi selvfølgelig søge at finde veje til at blive bedre til det.
Derfor synes jeg da også, det er glædeligt, som det også har været inde i debatten, at det er en målsætning mange steder, at man får flere folk med anden etnisk oprindelse ind på jobbene i den offentlige sektor.
Men så vil jeg sige, at vi i Det Konservative Folkeparti altså ikke tror på, at det at følge det her beslutningsforslag overhovedet vil få nogen som helst effekt i den retning.
Vi må i hvert fald afvise, at der fra centralt hold skal udgå en ordre om, at man skal nævne alle de her grupper, når man søger folk til job i den offentlige sektor, i statsligt regi.
Det er en centralstyring, som jo er helt i strid med alle tanker om, at vi skal give mere plads til ledelse, mere rum til ledelse, mere plads til kreativitet i ledelsen i den offentlige sektor, hvis vi begynder at udmønte centralt fastsatte regler om, hvordan ordlyden af stillingsannoncer skal være.
Det er centralisme, det er også enormt bureaukratisk, og som sagt tror vi i Det Konservative Folkeparti ikke på, at det har nogen effekt.
Men hvis der er områder, hvor man gerne vil forsøge sig med det, er man frit stillet til at skrive de her ting, og så kan man jo se, om det der har fået en effekt.
Og så kan man jo måle det op mod andre, der ikke gør det, og så kan det jo brede sig, hvis det mod forventning skulle vise sig at have en effekt.
Jeg har undret mig lidt over, at forslagsstillerne virkelig alvorligt mener, at det er noget, som kunne have en betydning, altså gøre en forskel, men det mener man øjensynligt, også når vi læser bemærkningerne.
Men det er jo ganske mange grupper, der skal nævnes, hvis man skulle følge forslaget.
Så skal man både nævne race, hudfarve, religion eller tro, politisk anskuelse, seksuel orientering, alder, handicap og national, social eller etnisk oprindelse.
Men det gælder jo os alle sammen, for så er vi alle sammen omfattet af de her minoriteter.
Sådan kunne man blive ved.
Vi er alle sammen dækket ind af det her.
Så det er meningsløst.
Eller i hvert fald vil jeg sige, at det, der står i finansministerens cirkulære, jo netop indeholder essensen af det, nemlig at man skal sørge for, at opslag og stillinger i staten som udgangspunkt indeholder en opfordring til, at alle interesserede – og så kommer det – uanset personlig baggrund søger stillingen.
Så er det jo sagt i stedet for at remse alle de her grupper op i en efter min mening helt meningsløs sammenhæng.
Jeg kan godt se, at forslagsstillerne vurderer, at det ved at målrette initiativet mod en bred vifte af minoriteter, som der står i bemærkningerne, sikres, at alle mulige jobtagere ikke selv skal afkode jobopslagenes nuværende budskab om, at alle uanset personlig baggrund er velkomne til at søge job.
Undskyld, jeg siger det, men der er da ikke brug for nogen speciel afkodning af et budskab om, at alle uanset personlig baggrund må søge jobbet.
Det er da betydelig sværere at afkode et budskab om, at alle uanset race, hudfarve, religion eller tro, politisk anskuelse, seksuel orientering, alder, handicap og national, social eller etnisk oprindelse er velkomne til at søge jobbet.
Det er da betydelig sværere at afkode det budskab end det rene og klare budskab, som finansministeren har skrevet i sit cirkulære, om, at alle uanset personlig baggrund er velkomne til at søge jobbet.
Vi mener ikke, at det vil gøre nogen forskel, og vi afviser forslaget.